b'\n_START_ARTICLE_\nUgdymo pl\xc4\x97tot\xc4\x97s centras\n_START_SECTION_\nIstorija\n_START_PARAGRAPH_\n1945\xc2\xa0m. prie tuometin\xc4\x97s LTSR \xc5\xa0vietimo ministerijos buvo \xc4\xafkurtas Respublikinis pedagoginis kabinetas. Nuo 1950\xc2\xa0m. \xc5\xa1is kabinetas buvo pertvarkytas \xc4\xaf Respublikin\xc4\xaf mokytoj\xc5\xb3 tobulinimosi institut\xc4\x85. Pagrindin\xc4\x97 \xc5\xa1io instituto funkcija buvo LTSR mokytoj\xc5\xb3 rengimas ir pedagog\xc5\xb3 kvalifikacijos tobulinimas._NEWLINE_Kai 1990\xc2\xa0m. Lietuvoje buvo atkurta nepriklausomyb\xc4\x99, institutas buvo pertvarkytas \xc4\xaf Lietuvos mokytoj\xc5\xb3 tobulinimosi institut\xc4\x85. 1995\xc2\xa0m. \xc5\xa1is institutas buvo pervadintas \xc4\xaf Lietuvos pedagog\xc5\xb3 kvalifikacijos institut\xc4\x85. 1999\xc2\xa0m. \xc4\xafvyko \xc5\xa1ios institucijos reorganizavimas. Po reorganizacijos, Lietuvos pedagog\xc5\xb3 kvalifikacijos institutas buvo pervadintas \xc4\xaf Pedagog\xc5\xb3 profesin\xc4\x97s raidos centr\xc4\x85._NEWLINE_1958\xc2\xa0m. buvo \xc4\xafkurtas Mokykl\xc5\xb3 mokslinio tyrimo institutas. V\xc4\x97liau \xc5\xa1is institutas buvo reorganizuotas \xc4\xaf Pedagogikos mokslinio tyrimo institut\xc4\x85, kiek v\xc4\x97liau reorganizuotas \xc4\xaf Pedagogikos institut\xc4\x85. 2001\xc2\xa0m. po reorganizacijos buvo \xc4\xafkurtas \xc5\xa0vietimo pl\xc4\x97tot\xc4\x97s centras, jau netur\xc4\x97j\xc4\x99s mokslo instituto statuso. Vieni i\xc5\xa1 pagrindini\xc5\xb3 \xc5\xa0vietimo pl\xc4\x97tot\xc4\x97s centro u\xc5\xbedavini\xc5\xb3 buvo bendrojo ugdymo turinio reglamentuojan\xc4\x8di\xc5\xb3 dokument\xc5\xb3 ir metodin\xc4\x97s med\xc5\xbeiagos rengimas ir diegimas. Taip pat buvo rengiami \xc5\xa1vietimo pl\xc4\x97tot\xc4\x97s modeliai, organizuojami ir vykdomi \xc5\xa1vietimo steb\xc4\x97senos darbai._NEWLINE_2003\xc2\xa0m. buvo \xc4\xafkurtas Mokytoj\xc5\xb3 kompetencijos centras. \xc5\xa0is centras organizavo pedagog\xc5\xb3 kvalifikacijos tobulinimo sistemos kokyb\xc4\x97s prie\xc5\xbei\xc5\xabr\xc4\x85, pedagog\xc5\xb3 kvalifikacijos tobulinimo veikl\xc4\x85 vykdan\xc4\x8di\xc5\xb3 institucij\xc5\xb3 ir j\xc5\xb3 vykdom\xc5\xb3 program\xc5\xb3 akreditavim\xc4\x85 ir metodin\xc4\x97s pagalbos teikim\xc4\x85. Mokytoj\xc5\xb3 kompetencijos centras koordinavo \xc5\xa1vietimo \xc4\xafstaig\xc5\xb3 pedagog\xc5\xb3 ir vadov\xc5\xb3 atestacij\xc4\x85 ir vykd\xc4\x97 ekspertin\xc4\xaf pedagog\xc5\xb3 kvalifikacijos tobulinimo program\xc5\xb3 vertinim\xc4\x85. \xc5\xa0is centras dalyvavo pedagog\xc5\xb3 rengimo program\xc5\xb3 ekspertiz\xc4\x97s atlikime._NEWLINE_2005\xc2\xa0m. veikl\xc4\x85 prad\xc4\x97jo Lietuvos suaugusi\xc5\xb3j\xc5\xb3 \xc5\xa1vietimo ir informavimo centras, po to, kai buvo reorganizuotas Neakivaizdinio \xc5\xa1vietimo centras. \xc5\xa0io centro pagrindin\xc4\x97s funkcijos buvo pagalbos, susijusios su t\xc4\x99stiniu mokymusi, teikimas. Taip pat \xc5\xa1is centras kaup\xc4\x97 duomenis apie suaugusi\xc5\xb3j\xc5\xb3 \xc5\xa1vietimo galimybes ir \xc5\xa1ias paslaugas teikian\xc4\x8dias institucijas ir programas, vykd\xc4\x97 kitas veiklas, susijusias su suaugusi\xc5\xb3j\xc5\xb3 \xc5\xa1vietimo b\xc5\xabkl\xc4\x97s ir poreiki\xc5\xb3 \xc5\xa1alyje tyrimais, projektais, susijusias su suaugusi\xc5\xb3j\xc5\xb3 galimybi\xc5\xb3 pl\xc4\x97tra.\n_START_SECTION_\nDabartin\xc4\x97 veikla\n_START_PARAGRAPH_\nUgdymo pl\xc4\x97tot\xc4\x97s centras t\xc4\x99sia reorganizuot\xc5\xb3 institucij\xc5\xb3 darbus Lietuvos \xc5\xa1vietimo bendruomen\xc4\x97je ir yra atsakingas u\xc5\xbe aktualias \xc5\xa1vietimo pagalbos mokytojui, mokyklai sritis. \xc5\xa0is centras aktyviai pl\xc4\x97toja bendrojo ugdymo, pedagog\xc5\xb3 kvalifikacijos tobulinimo programas ir \xc4\xafgyvendina suaugusi\xc5\xb3j\xc5\xb3 t\xc4\x99stinio ugdymo veiklas. Ugdymo pl\xc4\x97tot\xc4\x97s centras taip pat atlieka vadov\xc4\x97li\xc5\xb3 ir mokymo priemoni\xc5\xb3 vertinim\xc4\x85, vykdo 13 svarbi\xc5\xb3 Europos S\xc4\x85jungos strukt\xc5\xabrin\xc4\x97s paramos projekt\xc5\xb3 , bendrauja ir bendradarbiauja su dalyk\xc5\xb3 mokytoj\xc5\xb3 asociacijomis ir su kitais socialiniais partneriais.'